{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":7,"n_cols":6,"rows_kept":7,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Nacrt prijedloga zakona o zaštiti oznaka zemljopisnog podrijetla za obrtničke i industrijske proizvode"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"HRVATSKA OBRTNIČKA KOMORA","NACRT PRIJEDLOGA ZAKONA O ZAŠTITI OZNAKA ZEMLJOPISNOG PODRIJETLA ZA OBRTNIČKE I INDUSTRIJSKE PROIZVODE","Hrvatska obrtnička komora, u interesu svojih članova – obrtnika i malih poduzetnika – pozdravlja donošenje ovog Zakona koji će unaprijediti primjenu jedinstvenog sustava zaštite zemljopisnih oznaka za obrtničke i industrijske proizvode na razini Europske unije.","Primljeno na znanje","Zahvaljujemo na komentaru."]
[2,"HRVATSKA OBRTNIČKA KOMORA","Naknade troškova postupka,\nČlanak 6.","Dopuniti odredbu na način da se naglasi razmjernost i pristupačnost troškova postupka za male proizvođače - obrtnike. Primjerice: “Naknade troškova postupka propisuju se posebnim propisima, uz poštivanje načela razmjernosti kako visina naknada ne bi predstavljala prepreku za obrtnike kao mikro i male proizvođače.”HOK stoga predlaže da se u podzakonskim aktima o naknadama predvide oslobođenja ili smanjene naknade za mikro i male proizvođače. Time bi se osiguralo da sustav bude inkluzivan i poticajan za sve obrtnike, u skladu s ciljevima EU propisa o jačanju konkurentnosti tradicionalnih proizvoda. Napominjemo da zaštita zemljopisnog podrijetla povećava konkurentnost malih proizvođača i olakšava im izlazak na inozemna tržišta, stoga financijske barijere za ulazak u sustav trebaju biti minimalne.","Primljeno na znanje","Visina naknada za postupke u području intelektualnog vlasništva koje provodi Državni zavod za intelektualno vlasništvo propisuje se posebnim propisom  -  Zakonom o naknadama u području intelektualnog vlasništva („Narodne novine“, broj 66/21). Zavod će izmijeniti i dopuniti odredbe ovog Zakona u pogledu naknada troškova nacionalnog postupka registracije oznaka zemljopisnog podrijetla za obrtničke i industrijske proizvode u skladu s odredbom članka 65. stavka 5. Uredbe (EU) 2023/2411 o zaštiti oznaka zemljopisnog podrijetla za obrtničke i industrijske proizvode i izmjeni uredbi (EU) 2017/1001 i (EU) 2019/1753 kojom se propisuje da „sve pristojbe koje se naplaćuju na temelju ove Uredbe moraju biti razumne, razmjerne i uzimati u obzir situaciju mikropoduzeća te malih i srednjih poduzeća kako bi se poticala konkurentnost proizvođača“, te da „te pristojbe ne smiju biti veće od troškova nastalih pri obavljanju zadaća na temelju ove Uredbe“. Odredba članka 7. stavka 2. spomenutog Zakona o naknadama u području intelektualnog vlasništva već omogućuje utvrđivanje posebnih umanjenih iznosa naknada za pojedine društvene i gospodarske kategorije, s ciljem poticanja inovacijskih aktivnosti."]
[3,"HRVATSKA OBRTNIČKA KOMORA","Zahtjev za registraciju oznake zemljopisnog podrijetla,\nČlanak 9.","Uredba (EU) 2023/2411 zahtijeva da nadležno nacionalno tijelo omogući podnositeljima elektroničko podnošenje zahtjeva. Nacrt predviđa da će tehnički način podnošenja biti uređen pravilnikom, pa u navedenom kontekstu ističemo važnost da se kod donošenja pravilnika omogući podnošenje zahtjeva elektroničkim putem. Elektroničko podnošenje ubrzava komunikaciju, smanjuje administrativne troškove i olakšava pristup sustavu zaštite za obrtnike diljem Hrvatske (posebice one udaljene od sjedišta Zavoda).","Primljeno na znanje","Sukladno zahtjevima Uredbe (EU) 2023/2411, elektroničko podnošenje zahtjeva za registraciju zemljopisnog podrijetla za obrtničke i industrijske proizvode bit će osigurano; tehnički način podnošenja u smislu detalja postupka podnošenja bit će detaljnije uređen provedbenim propisom (pravilnikom). Napominjemo da Zavod već ima uspostavljene sustave za elektroničko podnošenje zahtjeva za registraciju svih ostalih prava industrijskog vlasništva iz njegove nadležnosti i iste su dostupne putem platforme e-građani."]
[4,"HRVATSKA OBRTNIČKA KOMORA","XI. PRIJELAZNE I ZAVRŠNE ODREDBE,\nČlanak 43.","U stavku 2. članka 43. predlažemo produljiti rok od “tri mjeseca” na “šest mjeseci” od dana stupanja na snagu Zakona za podnošenje obavijesti Zavodu o namjeri zaštite postojećih oznaka na razini EU, uz dostavu odgovarajućeg zahtjeva. Zaštićene zemljopisne oznake obrtničkih i industrijskih proizvoda uživaju posebnu nacionalnu zaštitu koja će, sukladno Uredbi (EU) 2023/2411, prestati najkasnije 2. prosinca 2026. Iz Nacrta je razvidno da je predviđeno da nositelji tih postojećih oznaka moraju u vrlo kratkom roku (3 mjeseca) podnijeti zahtjev za pokretanje zaštite na EU razini, inače nacionalna prava prestaju važiti. Smatramo da je tromjesečni rok prekratak za kvalitetnu pripremu dokumentacije. Produljenjem roka na 6 mjeseci pružio bi se razumniji vremenski okvir za izradu ažurirane specifikacije proizvoda, prikupljanje potrebna dokumentacija i koordinaciju svih dionika.","Prihvaćen","Prijedlog se prihvaća."]